Prittlach

Prittlach (tschechisch "Přítluky") is a Gmoah in Südmährn im Beziak Lundnburg in Tschechei. Sé bfindt sé 14 Külometa nordwestlich vau Lundnburg. Da Uat is ois a Plåtzdorf auglegd.
Geografie.
Prittlach is a linksseitig vau da Thaya am Fuaß vaum Berg Prittling (292 m) glengnes Viereckdorf. Im Nordostn liegd dé Thayatoispean Neimühl.
Geschichte.
Im 11. bis 13. Joarhundat is zu ana großn Siedlungsbewegung vau West nåch Ost. Mähren is vau 1031 bis 1305 vau da Dynastie vau dé Přemysliden regiert woan. Um größare Gebiete laundwirtschåftlich nutzn zum kinna und dåmit hähare Erträge erzün zum kinna, haum sé dé Kolonisten zum Beispü mid zehn Joar Steiafreiheit (deitsches Siedlarecht) bewoabm. Bis zum Joar 1150 is as Gebiet um Nikoisburg und Znaim vau deitsche Einwaundera aus Niedaöstareich bsiedlt woan. Dé Aunlåg vaum Dorf sowia dé bairisch-östareichische Mundoart bekundn, dass sé ursprünglich aus dé boarischn Gebiete vau dé Bistüma Rengsburg und Påssau herkumma han. Sé haum neiche laundwirtschåftliche Geräte midbrochd und dé ertrågreiche Dreifödawirtschåft eigfiahd.
As Dorf woar in Besitz vaum Zisterzienserklosta Willeråt und is 1222 erstmois urkundlich erwähnt. 1220 hod da Uat an Nåm "Pritluh", 1229 "Britteluche" und 1362 "Pritlach", im 17. Joarhundat weads zu "Brichlach" und kummd im 19. Joarhundat wieda aufn Nåm "Prittlach" z´ruck. In dé Hussitnkriag wead da Uat im Joar 1421 niedabrennt. 1599 is Prittlach vau da Famülie Liechtenstein kaufd und 1617 in dé Herrschåft Eisgruab eigliedat woan.
Am Aufång vaum Dreißgjährign Kriag, 1619, is as Dorf niedabrennt woan und woar drei Joar laung vawüstet. 1645 is Prittlach vau schwedische Truppn unta Lennart Torstensson erneit niedabrennt woan. Bei Übafälle tiakischa Streifschoaren in dé Joar 1649 und 1663 is da Uat bschädigt woan. Matriken wean seit 1653 gfiahd. Onlinesuche übas Laundesarchiv Brünn. Grundbiacha wean seit 1702 gfiahd. Aufgrund vau dé Tiaknkriag undn Spanischn Erbfoigekriag is durch hohe Steian und a råsche Gödentwertung zu ana Veroarmung vau dé Eiwohna vau Prittlach kumma. Åbm 16. Joarhundat hods a Dorfschui gehm, dé 1844 an zwagschossign Neibau fia drei Klassen erhoidn hod. Im Joar 1896 is a Freiwüllige Feiawehr im Uat gründt woan. Dé Språch vau dé Eiwohna wurzlt in da mittlboarisch-östareichischen Ui-Mundart mid speziölle Boarische Kennwörtern, wöche auf a Besiedlung durch bayrische deitsche Stämm hiweisn, wia sé voa oim im 12./13. Joarhundat erfoigd is. Da Haupterwerb vau dé Eiwohna woan da Åcker- und Weinbau sowia dé Vieh- und Fischwirtschåft. Aufgrund vaum guadn Klima san nem vaschiedene Getreideoarten á Mohn, Zuckarüm, Hüsnfrüchte und Erdöpfen aubaud woan. Dé bliahnde Weinkultur im Uat hod durch dé Reblausplåg um 1900 an stoakn Rückschlåg ghobd. So san im Joar 1945 nur no dé Höftn vau da Weinbaufläche vau 1900 gnutzt woan.
Nåchm Eastn Wödkriag is Prittlach wia gaunz Mährn zur neich entstaundenen Tschechoslowakei kumma. Maßnahmen wia dé Bodnreform und a Språchverordnung haum durch Siedler und neich bsetzte Beamtnpostn zu am vermehrten Zuazug vau Personen tschechischa Nationalität gfiahd. Dé Elektrifizierung vaum Uat woar 1928. As Kriagadenkmoi fia dé 44 Gfållenen vaum Erstn Wödkriag is 1930 erricht woan. 1938 is a Kindergoatn sowia a Gmeindebiacharei baud woan. Während da Sudetnkrise san dé Eiwohna vau Prittlach vaum tschechischn Militär zum Schanzn abkommandiert woan. Nåchm Münchna Åbkommen is Prittlach mid 1. Oktober 1938 a Teil vaum deitschn Reichsgau Niedadonau woan.
Im Zwatn Wödkriag san 58 Männa umkumma und vier Leid san bei amm Bombnaungriff gstoam. Nåch Kriagsénd is Prittlach wieda zua Tschechoslowakei kumma. Zwischn 22. Mai und 26. Juni 1945 san bis auf vier Famülien, olle Uatsbewohna üba dé Grénz nåch Östareich vatriem woan. Dabei san siem Leid gstoam.
Vau dé Vatriebenen san 47 Famülien in Östareich bliem, dé restlichn 130 Famülien san nåch Deitschlaund weida transferiert woan. As Hauptkreiz am Friedhof is im Joar 1993 durch vatrimne Prittlacher renoviert woan.
1960 is Neimühl eigmeindet woan.
Wappen und Siegel.
As öteste Siegel zagd innahoib vau am Blättakraunz dé Umschrift "GEMEIN.SIGIL.BRICHLAH 1711". Es zagd an Weinstock mid zwa Traubn und am Winzamessa mid Securis.
Gmeindegliedarung.
Dé Gmoah Prittlach bsteht aus dé Uatsteile Neimühl und Prittlach, dé gleichzeitig Katastralbeziake san.